Gitaan marupakan buah nang digulungakan dalam satu kaluarga gonol tanaman Apocynaceae atau kambuja-kambujaan. Sedangkan ngaran ilmiahnya nintu Willughbeia firma BL ngarannya. Buah gitaan bawarna jingga, nang rasa dagingnya manis dan sadikit masam. Buahnya saukuran ganggaman tangan urang tuha. Kulitnya tabal dangan parmukaan halus ditumbuhi samacam bulu-bulu. Daging kulitnya bawarna putih. Saat buah anum, di bagian daging kulitnya saparti spons pina padat dangan parmukaan bawarna hijau muda agak kakuningan. Dibawah kulitnya tadapat bagian buah nang bajumlah 5-8 bigi. Di dalam daging tadapat biji nang mampunyai kandungan lambaga bakaping talu.